Á yén áyɔŋ Ísraɛ̂l á ngáyén naa, Mósɛs ǎ vōl kig dúgán sus á ńkǒl, ńdɔ̄ bə́ ngátóban ábə̄ Áron bɔ́ ai nyé nâ: “Á ka, komó bíā é zāmbá yǎ ā yī bía tə́bə̄ ósū amú byāyə̌m kig é dzóm é kə́ yǎ bɔ é mod a ngásɔ́ ai bíā Égîptɛn nyɔ́ naa Mósɛs.” 2Ńdɔ̄ Áron ǎ yalán bɔ́ nâ nɔŋán bimvongá bí mvɔ́d yā bīníngá báán ai bɔ́n ai bəngɔn báán bə́ bə̄bə̄gán á mə̄lɔ́, mǐ zu mə byá və̄. 3Ńdɔ̄ fɔ̄ɔ̄ bod bə́sə̄ bə́ ngáman sɔ́dī bímvōngá bí mvɔ́d bə́ ngábə́ bə́ bə̄gə́ á mə̄lɔ́, bə́ kə́ bya və́ Áron. 4Ńdɔ fɔ́ɔ́ á ngānɔŋ é mvɔ́d nyī, a mǎn dzɔ́ nyámala, ńdɔ a ngáman vəgələ̌ mān nyag ńdɔ̄ bázu dzó nâ: “Ǎ Ísraɛ̂l, é zāmbá woe a ngákúli wa á ńnam Égîptɛn á nyɔ̄.” 5Á yén Áron a ngáyén nálā ńdɔ fɔ́ɔ́ ā man lóŋ álatâr ósū évəgələ ǎ ngayédǎn fə̄ nâ: “Okídí ó nə amǒs ábóg ású ólugu Ǹtondôbə.” 6É kídí lénde yə válā, ńdɔ fɔ́ɔ́ áyɔŋ Ísraɛ̂l á ngákódō á sí ai ǹdib kídí á ngavə́ Zāmbá ngāŋ bə́ váā fə nyé mə̄túnuŋa mə́ élad miǹnə́m á mvús válā, ńdɔ̄ bə́ ngátɔbɔ á sí bə́ ngadí, bə́ nyâ, bə́ kódō fə̄ á sí bə́ ngasamba. 7Ńdɔ Ǹtí á ngādzó ai Mósɛs nâ: «Kələ́, suzú ńkǒl, áyɔŋ o ngákúlī á ńnam Égíptɛn dí, ayɔŋ dóe, lə́ sə́m yǎ hḿ mod ǹsə́m. 8É zēn ō ndəm bɔ́ mǎn kpai, bə́ kódo yǎ étē, bámān nyámala byə́m á ndóan, ńdɔ̄ bákōm mān nyag; ńnyē hḿ bə́ ngalugu ya, bə́ vâ nyé mə̄túnuŋa, bɔ́ nâ: «Ǎ Ísraɛ̂l, bəzambá bóé á bā, ébá bə́ ngákúli wa á ńnam Égíptɛn.» 9Ńdɔ Ǹtí ā dúgan kɔ́bɔ ai Mósɛs, nyé nâ: «Áyɔŋ dí, mə tálā nâ á nə ǹló álɛ̌d ábuí ! 10Tám ma dzoge, mə́ tam bɔ́ soe ólūn á nyɔ́l, mə́ ndámân bɔ́, eyɔ̌ŋ te mǎyi wa dúgán tə́lē ńdzóe mod ayɔŋ ḿfə́.» 11Ńdɔ̄ Mósɛs a tádī nâ a kogolan ai Ǹtí Zambá wōē, nyé nâ: «Ǎ Ńti, dzé fə wǎsoe ayɔŋ dóe olún á nyɔ́l nā, sə áyɔŋ dí ńdɔ wǎmēn ó ngákúlī á ńnam Égíptɛn ai ngul ayɔ́g, ai fím yǎ wɔ́ wóe a ? 12Yə Egîptɛn bə́ dzō nâ mətóm émɔ mə́ ngábɔ̄ nâ á kúlī bɔ́ á ńnam wáán, ḿból yə̄ nâ á kə̄ bɔ́ mǎn wē á miǹkǒl ai nâ dzwé dábán á dzaŋ á sí. Vóán m̀bə̂ olún yǎ wāwóg. Dzǒge tə́ ábé yā ó hə́ yi bɔ áyɔŋ dóe.